Jättimäinen gorillateos roihusi aikaisin keskiviikkoaamuna Helsingin Viikissä.

Ennen ja jälkeen. Viikin gorillasta oli aamulla jäljellä enää savuava torso, kuvailee Ilta-Sanomien lukija.­

Helsingin yliopiston Viikin kampuksella seisonut autonrenkaista valmistettu gorillaveistos paloi aikaisin keskiviikkoaamuna. Viisi metriä korkean Kaikki on mahdollista -ympäristötaideteoksen on suunnitellut virolainen kuvanveistäjä Villu Jaanisoo. Taideteos on tullut tutuksi kaikille alueella liikkuneille.

Paloesimies Juha Laine Helsingin pelastuslaitokselta kertoo, että pelastuslaitos sai hälytyksen Viikinkaarelle viiden aikoihin aamulla. Paikalle saavuttiin kahden yksikön voimin.

Laineen mukaan isokokoinen autonrenkaista valmistettu taideteos roihusi näyttävästi, ja sen liekit ulottuivat korkealle.

– Autonrenkaat on valmistettu öljystä, eli nehän palavat näyttävästi. Se paloi oikein iloisesti koko rakennuksen korkuisilla liekeillä. Se oli kuin gorillasoihtu.

Sammutustyöt olivat palopaikalla puoli kahdeksan tienoilla yhä käynnissä. Liekit saatiin sammutetuksi noin tunnissa, mutta palojätteet – autonrenkaiden kumi- ja metalliosat – kytivät vielä tämän jälkeen.

Palojätteiden raivaamiseen tarvittiin avuksi traktori.

– Tuossa oli semmoinen kasa sulanutta kumia ja metalliosia, joka jäi tuohon vielä kytemään. Levittelemme kasaa traktorilla jotta se saadaan jäähtymään.

Laine kertoo, että tuhoutuneen teoksen lisäksi myös vieressä sijaitseva yliopistorakennus kärsi tilanteessa vahinkoja.

– Teos on viiden metrin päässä noista rakennuksen laseista, joten ruudut säröilivät lämpösäteilystä kolmikerroksisen rakennuksen koko korkeudelta.

Laine ei osaa sanoa, miten taideteos on syttynyt palamaan. Hän kertoo poliisin tutkivan asiaa.

– Se on sytytetty palamaan, eivät ne itsestään syty tuollaiset autonrenkaat.

Laine kertoo, että tilanteessa ei aiheutunut henkilövahinkoja, eikä palo ei ollut vaarassa levitä.

– Gorilla oli kuollut, kun saavuimme paikalle. Ei ollut varsinaisesti leviämisvaaraa, koska teos on tässä puistossa.